Il-Kummissjoni tilqa' l-qbil politiku li ntlaħaq illum bejn il-Parlament Ewropew u l-Istati Membri tal-UE dwar Att dwar il-Governanza tad-Data In-negozjati bi trilogu issa ġew konklużi. Dan iwitti t-triq għall-approvazzjoni finali tat-test legali mill-Parlament Ewropew u mill-Kunsill. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: “Dan ir-Regolament huwa l-ewwel ġebla tal-pedament għall-istabbiliment ta' ekonomija b'saħħitha u ġusta mmexxija bid-data. Ir-Regolament huwa dwar l-istabbiliment tal-kundizzjonijiet it-tajbin għall-iskambju bil-fiduċja ta' data, bi qbil mal-valuri u mad-drittijiet fundamentali Ewropej tagħna. Qegħdin noħolqu ambjent sikur li fih nistgħu naqsmu d-data minn settur għal ieħor u minn Stat Membru għal ieħor għall-benefiċċju tas-soċjetà u tal-ekonomija.” Il-Kummissarju għas-Suq Intern, Thierry Breton, qal: “Permezz tal-qbil tal-lum dwar l-Att dwar il-Governanza tad-Data, qegħdin niddefinixxu approċċ komuni għall-iskambju tad-data - il-mod Ewropew. Qegħdin niffaċilitaw il-fluss ta' data industrijali dejjem tiżdied minn settur għal ieħor u minn Stat Membru għal ieħor. Dan se jgħin lill-Ewropa ssir il-kontinent ewlieni għad-data. Dan qed nagħmluh billi nibnu l-fiduċja u nħallu r-riedni f'idejn il-kumpaniji u l-individwi li jiġġeneraw id-data biex jibqgħu jikkontrollawha huma. Fi ftit kliem: qed noħolqu Suq Uniku Ewropew għad-data, miftuħ iżda sovran.” L-Att dwar il-Governanza tad-Data propost f'Novembru tal-2020 se joħloq is-sisien għal mod Ewropew ġdid ta' governanza tad-data b'konformità mar-regoli tal-UE, bħall-protezzjoni tad-data personali (GDPR), il-protezzjoni tal-konsumatur u r-regoli tal-kompetizzjoni. Bis-saħħa ta' dan ir-Regolament, se tkun disponibbli aktar data li tista' tinqasam fl-UE, minn settur għal ieħor u minn Stat Membru għal ieħor. Ir-Regolament se jagħti spinta għall-iskambju tad-data u għall-iżvilupp ta' spazji tad-data Ewropej komuni, bħal fil-manifattura, fil-patrimonju kulturali u fis-saħħa, kif tħabbar fl-Istrateġija Ewropea għad-Data. Il-qbil politiku li ntlaħaq bejn il-Parlament Ewropew, il-Kunsill u l-Kummissjoni issa huwa suġġett għall-approvazzjoni formali mill-Parlament Ewropew u mill-Kunsill. Il-Kummissjoni dalwaqt se tipproponi wkoll inizjattiva kbira oħra, l-Att dwar id-Data li jimmassimizza l-valur tad-data għall-ekonomija u għas-soċjetà. L-għan tal-Att dwar id-Data huwa li jrawwem l-iskambju tad-data fost in-negozji u bejn in-negozji u l-gvernijiet. Bejn it-3 ta' Ġunju u t-3 ta' Settembru tal-2021 saret Konsultazzjoni pubblika li r-riżultati tagħha se jiġu ppubblikat fil-jiem li ġejjin. Minbarra dawn iż-żewġ inizjattivi li jikkomplementaw lil xulxin, il-Kummissjoni se tkompli tiżviluppa u tiffinanzja spazji tad-data għall-ġbir ta' data f'setturi strateġiċi u f'oqsma ta' interess pubbliku ewlenin bħalma huma s-saħħa, l-agrikultura u l-manifattura. Il-proposta ta' Att dwar il-Governanza tad-Data li tressqet fil-25 ta' Novembru 2020, hija l-ewwel inizjattiva leġiżlattiva li ġiet adottata fil-qafas tal-Istrateġija Ewropea għad-Data. Ir-Regolament jinkludi: Att dwar il-Governanza tad-Data Mistoqsijiet u tweġibiet Skeda informattiva Strateġija tad-data tad-19 ta' Frar 2020